bcvilnius.lt informacija
Koncernas "MG Baltic" tapo vienu iš pagrindinių atsinaujinančio krepšinio klubo Vilniaus"Lietuvos rytas" rėmėjų. Koncernas į sostinės klubą ateina su ypatinga misija – rūpintis, kad būtų deramai pagerbti Vilniaus krepšinio veteranai ir siekti, kad Vilniuje augtų talentingiausi jaunieji krepšininkai.
Vilniaus krepšinis skaičiuoja nuo 1963-ųjų metų prasidėjusią istoriją ir per daugiau nei 50 metų išugdė daugybę krepšininkų, kurie gynė Lietuvos krepšinio rinktinės garbę. Kartu su stipriausiu sostinės krepšinio klubu koncernas sieks, kad žmonės, svariai prisidėję prie visą šalį vienijančių pergalių krepšinio aikštelėje, būtų deramai pagerbti ir įvertinti.
Kartu bus žiūrima į ateitį ir investuojama į perspektyviausius jaunuosius krepšininkus. Šiuo metu "Lietuvos ryto" jaunimo komandoje žaidžia vieni talentingiausių šalies jaunųjų sportininkų, kuriems taip pat prognozuojama sėkminga ateitis krepšinio aikštelėje.
"Vienas didžiausių Lietuvos verslo koncernų aktyviai prisidės prie sostinės krepšinio kultūros. Naujieji rėmėjai neleis pamiršti žmonių, kurie mums dovanojo daugybę nuostabių akimirkų žaisdami dar Vilniaus "Statybos" gretose.
Ir taip pat talentingiausių jaunųjų krepšininkų, kurie mūsų šaliai pergales turėtų dovanoti ateityje. Su tokiu tikslu "MG Baltic" ir ateina į "Lietuvos ryto" komandą. Ir tai, žinoma, yra labai rimta ir džiugi žinia", – teigė "Lietuvos ryto" klubo direktorius Darius Gudelis.
"Klubas pradeda naują gyvavimo etapą nuo balto lapo, o tai reiškia, kad turime unikalią galimybę kartu pradėti rašyti naują jo istorijos skyrių. Koncerną ir krepšinio klubą vienija atkaklumas, siekis pirmauti ir drąsa keistis, tad sprendimas tapti rėmėju buvo priimtas be didelių dvejonių. Be to, "MG Baltic" gimė ir užaugo Vilniuje, todėl mums ne vis vien, kaip sekasi vienam iš miesto simbolių", – pažymėjo "MG Baltic" prezidentas Darius Mockus.
Pasak jo, nauji rėmėjai, skaidrus valdymas ir patyręs trenerių štabas leidžia sukurti šiuolaikišką ir efektyviai veikiančią organizaciją, be kurios neįsivaizduojama nė viena sėkmės lydima sporto komanda.
Koncernas "MG Baltic" yra ilgametis Lietuvos teniso sąjungos rėmėjas ir remia geriausią šalies tenisininką Ričardą Berankį. Koncernas ir susijusios įmonės nuo 2012 m. remia "Sostinės krepšinio mokyklą" ir "Šarūno Marčiulionio krepšinio akademiją". Taip pat yra Lietuvos olimpinio fondo rėmėjai.
Jau artimiausiu metu "Lietuvos ryto" komandos gerbėjai sulauks naujienų, susijusių su klubo ir koncerno "MG Baltic" bendradarbiavimo pradžia.